Mendi Mengjiqi

Mendi Mengjiqi (s. 3. kesäkuuta 1958) on kosovolainen säveltäjä. Hän on etnisesti albaani. Hänen teostensa joukossa on Eurooppa, joka valittiin Kosovon kansallislauluksi 11. kesäkuuta 2008 maan julistauduttua itsenäiseksi 17. helmikuuta. Mengjiqi on myös sanoittanut laulun, mutta virallinen versio on instrumentaalinen. Kosovon parlamentissa 72 edustajaa äänesti Euroopan hyväksymisen puolesta, 15 äänesti vastaan ja viisi tyhjää. Kansallislaulun, kuten Kosovon kaikkien muidenkin kansallisten symbolien, on ilmennettävä maan monietnistä luonnetta.

Mengjiqi valmistui vuonna 1980 musiikkipainotteisesta lukiosta, jossa oli opiskellut musiikin teoriaa ja kontrabassonsoittoa. Hän sai diplomin musiikin teoriassa Prištinan musiikkiakatemiasta vuonna 1987 ja aloitti sävellyksenopintonsa samassa opistossa vuonna 1988. Vuonna 1990 akatemia suljettiin, ja vuonna 1991 Mengjiqi siirtyi Puolaan. Siellä hän opiskeli sävellystä Zbigniew Bujarskin johdolla Krakovan musiikkiakatemiassa. Vuoden 1996 jälkeen hän on diplomin jo saatuaan täydentänyt opintojaan Krzysztof Pendereckin johdolla. Hän on itse opettanut Prištinan yliopiston taiteiden tiedekunnassa.

Mengjiqi sävelsi alun perin kevyttä musiikkia ja kappaleita lapsille, mutta teorianopintojensa loppuvaiheissa hän kiinnostui vakavammasta musiikista. Tämän kauden aloittivat teokset Pokan Qika (naiskuorolle) ja Meditations (kontrabassolle ja pianolle). Mengjiqi on käyttänyt teoksissaan albanialaisen kansanmusiikin vaikutteita. Myös Pendereckin ja muiden puolalaisten nykysäveltäjien musiikkiin tutustuminen on muokannut hänen tyyliään. Mengjiqin teoksia on esitetty useissa maissa, esimerkiksi Saksassa, Suomessa, Etelä-Koreassa ja Yhdysvalloissa.

Mengjiqi sävelsi musiikin elokuvaan Anatema (2006).

Lähteet

Aiheesta muualla 
 

Kosovolaiset säveltäjät
Kansallislaulujen säveltäjät
Elokuvasäveltäjät
Vuonna 1958 syntyneet
Elävät henkilöt